Књижевност – лектира

Епика – уметничка (ауторска) и народна (усмена)

Назив дела, аутор, књижевна врста

Епика у стиху

*Женидба Милића Барјактара* – врста: народна балада

**Балада** је једна од три епско-лирске врсте (уз поему и романсу). Вук Стефановић Караџић назвао их је песмама „на међи“. Балада садржи лирске, епске и драмске елементе. Лирско у баладама је наглашена осећајност јунака према свету који их окружује; епске карактеристике су приповедни тон (пева се о догађајима у 3. лицу), јунаци и догађаји у вези са њима; драмске карактеристике су употреба дијалога и монолога, драмска напетост која прати догађаје, као и трагичан крај. Бладе постоје и у народној, и у уметничкој књижевности. Најлепше баладе у нашој народној књижевности су „Хасанагиница“, „Смрт Омера и Мериме“ и „Женидба Милића Барјактара“.

*Почетак буне против дахија*, епска народна песма

Спада у песме о борбама за ослобођење Србије. Сматра се да ју је испевао слепи гуслар Филип Вишњић, од кога је Вук Стефановић Караџић чуо и забележио 1815. године.

*Бој на Мишару*, епска народна песма

Као и песма „Почетак буне против дахија“, и „Бој на Мишару“ спада у песме новијих времена, по Вуковој подели, тј. у песме о борбама за ослобођење Србије од Турака у 18. и првој половини 19. века. Оне су по постанку најмлађе од свих наших епских песама. Најчешће су настајале одмах након догађаја које опевају и зато кажемо да имају документарни карактер. Ипак, најчешће не садрже историјске чињенице. Највећи број песама овог тематског круга испевао је Филип Вишњић а забележио Вук Стефановић Караџић. Најпознатије песме су: „Почетак буне против дахија“, „Бој на Мишару“, „Бој на Чокешини“, „Бој на Лозници“, „Бој на Салашу“.

*Три сужња*, народна епска песма

Спада у епске песме новијих времена, тј. песме о ослобођењу Црне Горе. У њима се опевају племенски сукоби у Црној Гори и борбе са Турцима.

*Горски вијенац*, Петар Петровић Његош

**Спев** је разијена епска песма, епска врста у којој се приповеда о значајним историјским догађајима и јунацима који су у њима учествовали. Има дужу форму, велики број епизода и ликова. У Његошевом спеву „Горски вијенац“ обрађује се тема из историје Црне Горе из времена борбе за ослобођење од Турака. Спев је написан у драмском облику, песникова објашњења су дата у прози, а дијалози јунака у стиху.

Епика у прози

*Немушти језик*, народна приповетка

*Српски рјечник*, Вук Стефановић Караџић (избор)

*О народним певачима*, Вук Стефановић Караџић (избор)

*Житије Светог Саве*, Теодосије

**Житије** је средњевековна биографија у којој је описан живот владара или истакнутог црквеног поглавара. Садрже историјску грађу и имају карактеристике књижевног дела. Посебно су значајна житија владара из династије Немањића.

*Мемоари*, Прота Матеја Ненадовић

**Мемоари** су једна од књижевно-научних врста. То је приповедно дело у којем аутор бележи своје успомене на неке значајне друштвене, историјске и културне догађаје у којима је сам учествовао или био очевидац (сведок). Аутор износи чињенице, историјску грађу, али и своје утиске и коментаре о догађајима и људима о којима приповеда.

*Писма из* *Италије*, Љубомир Ненадовић

**Путопис** је још једна књижевно-научна врста. Описује се путовање аутора текста кроз стварна места, пределе и земље. У путопису се преплићу истините, објективне чињенице и лични, субјективни доживљај, утисак аутора. Примери путпоиса у нашој књижевности су: „Писма из Италије“ и „Писма из Норвешке“ Љубомира Ненадовића, „Писма из Норвешке“ Исидоре Секулић, „Африка“ Растка Петровића, „Градови и химере“ Јована Дучића.

*Царско достојанство језика*, Исидора Секулић

**Есеј** је краћа прозна врста у којој се расправља о различитим темама из области науке, уметности и живота. Есеј се одликује критичким размишљањем и закључивањем, уз наглашену субјективност аутора.

Романи:

*Сеобе*, Милош Црњански

*Деобе*, Добрица Ћосић

**Роман** је најобимније епско дело. Има развијену фабулу, већи број ликова, личан тон. Према тематици, романи се деле на више врста: историјски, пустоловни, научнофантастични, аутобиографски...Неки од романа у нашој школској лектири су: „Хајдуци“ Бранислава Нушића, „Орлови рано лете“ Бранка Ћопића, „Поп Ћира и поп Спира“ Стевана Стемца, „Сеобе“ Милоша Црњанског.

Приповетке:

*Пилипенда*, Симо Матавуљ

*Све ће то народ позлатити*, Лаза Лазаревић

*Кроз мећаву*, Петар Кочић

*Деца*, Иво Андрић

*Мост на Жепи*, Иво Андрић

**Приповетка** је епска прозна врста средњег обима у којој се приповеда о неком догађају са више ликова, али је пишчева пажња усмерена на једног или два јунака. У нашој школској лектири приповетке су најбројније од свих књижевних дела у оквиру епике. Поред наведених, у приповетке спадају и: „Прва бразда“ Милована Глишића, „Чудесна справа“ Бранка Ћопића, „Прича о кмету Симану“ Иве Андрића.